Москвализивад балбуцличи вархьибси РФ-ла Президентла Администрациялис бекI­дешдиранна заместитель М.МяхIяммадовли В.Путинна шайзибад мубаракла саламтала кагъар белчIун. «МяхIяммад-Салам Умаханов урехиагартала, ур­кIила халаси цIакьла бегIтала, чедибдеш сархутала наслулизи керхурси адам сайри. Илини, жавабкарти къуллукъла хIян­чурбачив вахъхIи узули, Дагъистан гьа­лабяхI башахънилизи халаси пай кабихьиб. Вирхулра, Дагъиста дахъал миллатунани хъумхIерту чула марси урши, пергер адам ва улкала гьарли-марси патриот МяхIяммад-Салам Ильясович Умаханов», — белкIири илизиб.\nАзербайжанна Президент Ильхам ГIялиевла шайзивад мубаракла гъай дуриб Президентла кумекчи ГIяли ХIясановли.\nДагъиста Халкьла Собраниела Председатель Хизри ШихсягIидовли МяхIяммад-Салам Умахановла бекIдешлиуб Дагъистан дахъал шалубазиб гьалабяхI арбякьун или чеимцIабариб. Ил М-С.И.Умахановличил барх бузути М.МяхIяммадовличи ва М.ГIялиевличи дугьаизурли, илдала бекIдешлиур Дагъистай сархибти чедибдешуначила гьанбикахъиб.\nГIяхIли гъайбухъи гIергъи, М-С. И.Ума­хановличила документальный фильм чебаахъиб. Балбуц Дагъиста гIяхIтигъунти гIяртистунани хIядурбарибси концертличил таманбариб.\nЛавашала районна администрацияла пресс-служба